text: সিদ্ধিরগঞ্জ থানা শ্রমিক দলের সভাপতি গ্রেফতার | 634419|| Bangladesh Pratidin
  সিদ্ধিরগঞ্জ থানা শ্রমিক দলের সভাপতি গ্রেফতার
  প্রকাশ : ১ এপ্রিল, ২০২১ ১৮:০১
  হেফাজতে ইসলামের হরতালে সহিংসতার অভিযোগে দায়ের করা মামলায় সিদ্ধিরগঞ্জ থানা শ্রমিক দলের সভাপতি আকবর হোসেনকে গ্রেফতার করেছে পুলিশ। বৃহস্পতিবার (১ এপ্রিল) দুপুরে সিদ্ধিরগঞ্জের সানারপাড় এলাকা থেকে এসআই ফয়সাল আলম তাকে গ্রেফতার করে। সিদ্ধিরগঞ্জ থানার ভারপ্রাপ্ত কর্মকর্তা (ওসি) মশিউর রহমান গ্রেফতারের বিষয়টি নিশ্চিত করেছেন।
  সিদ্ধিরগঞ্জ থানার ভারপ্রাপ্ত কর্মকর্তা (ওসি) মশিউর রহমান (পিপিএম বার) জানান, গ্রেফতারকৃত বিএনপি নেতা আকবর হোসেন নাশকতা, পুলিশের উপর হামলা, সরকারি কাজে বাধা ও সন্ত্রাস দমন আইনে দায়ের করা মামলার এজহারভুক্ত আসামী।
  উল্লেখ্য, গত ২৮ মার্চ হেফাজতের ডাকা হরতালে ঢাকা-চট্টগ্রাম মহাসড়কের সিদ্ধিরগঞ্জের সাইনবোর্ড থেকে শিমরাইল মোড় সহিংসতার ঘটনায় র‌্যাব ও পুলিশ বাদী হয়ে সিদ্ধিরগঞ্জ থানায় পৃথক ছয়টি মামলা দায়ের করেন। মামলায় বিএনপির সাবেক এমপি গিয়াস উদ্দিন ও জেলা বিএনপির সাধারণ সম্পাদক অধ্যাপক মামুন মাহমুদসহ বিএনপি, জামায়াতের ১৩৬ জনকে এজহার নামীয়সহ অজ্ঞাত আসামি করা হয় ৩ হাজার ২০০ জনকে।